
Sülysáp Város Önkormányzata

2241 Sülysáp, Szent István tér 1.

Telefon, fax: (06-29) 435-001, (06-29) 435-003

NYILVÁNOS
Szám: S/4760-…/2018
Előterjesztés elkészítésének időpontja: 2018. augusztus 16.

Előterjesztést készítette: Gáspárné Farkas Mónika pályázati ügyintéző
Előterjesztést jóváhagyta: dr. Tóth Krisztina jegyző
Előterjesztést véleményezi: PVB

Döntés módja: nyílt szavazás, egyszerű szótöbbség

Mellékletek: -
E L Ő T E R J E S Z T É S

Sülysáp Város Önkormányzata Képviselő-testületének

2018. augusztus 23-án tartandó munkaterv szerinti ülésére

10. napirendhez

Tárgy: Pályázat benyújtása a Kerékpárutak létesítésének, felújításának és korszerűsítésének támogatása Pest megye területén célú PM_KEREKPARUT_2018 azonosítószámú pályázati felhívásra
Tisztelt Képviselő-testület!

Magyarország Kormánya Pest megye célzott fejlesztését szolgáló 80 milliárd forintos támogatási programjának idei ötödik pályázata négymilliárd forint keretösszeggel került kiírásra kerékpárutak létesítésére.
Támogatási kérelmeket 2018. szeptember 24-től lehet beadni A program célja a Pest megyei települési önkormányzatok területén a helyi hivatásforgalmi – a lakás és a munkahely vagy az iskola közötti – kerékpárutak létesítésének, felújításának és korszerűsítésének támogatása, illetve a települések „kerékpárosbarát” fejlesztéseinek elősegítése, a megye kerékpáros közlekedési infrastruktúrájának bővítése és a kerékpárút-hálózatokhoz csatlakozás biztosítása.

A pályázat keretében legalább 20 és legfeljebb 200 millió forint értékben van lehetőség kerékpárutak kiépítésére, vagy már meglévő kerékpárutak korszerűsítésére, felújítására a főutak belterületi szakaszai mellett.

A fejlesztéssel érintett kerékpárutak lehetnek
· a településközpont és lakott területen kívül elérhető településrész között, 
· lakott területen kívül elhelyezkedő munkahelyek és a település belterülete között, 

· települések belső, helyi közútjai mentén vagy 
· külterületi szakaszon két település között, amennyiben a fejlesztéssel az érintett települések között folyamatosan használható kerékpárút jön létre.

Emellett lehetőség nyílik nem önálló nyomvonalon vezetett, hanem a meglévő útpályán felfestéssel kijelölt kerékpáros nyom kialakítására, korszerűsítésére; forgalomcsillapító, a közlekedésbiztonságot fokozó megoldások megvalósítására, valamint biztonságos kerékpártárolók és kerékpárparkolók építésére és közmű kiváltására, zöldterület-építésre is.
A támogatás mértéke a település adóerő képességétől függően kerül meghatározásra, Sülysáp esetében így 95%-os támogatást érhetünk el.

Mivel Önkormányzatunk már nyújtott be hasonló témájú pályázatot 2016-ban, mégpedig a Sülysáp vasútállomást Szőlősnyaraló megállóhellyel összekötő úthálózat mentén, a tanulmánytervek rendelkezésre állnak. Ugyanakkor az akkori pályázathoz nem volt szükség engedélyes tervekre, amelyek most viszont szükségesek, így akár egyéb nyomvonal is kijelölhető. 
A pályázat keretében 200 millió forintos támogatási igény mellett 10.526.316 Ft önerő vállalása szükséges.

Ezen összegből a kialakítás jellegétől függően (pl. hogy kell-e közvilágítást is építeni) 1,5-3 km hosszúságú kerékpárút építhető.

Kérem szíves javaslataikat a pályázati helyszínről, és döntésüket a pályázat benyújtásáról.
…/2018. (VIII. 23.) ÖKT határozati javaslat

Sülysáp Város Önkormányzatának Képviselő-testülete

1./ pályázatot nyújt be a PM_KEREKPARUT_2018 azonosítószámú pályázati felhívásra a Sülysáp, Vasút utca (…….hrsz.) - Magdolna utca (……. hrsz.) útvonalon kerékpárút kialakítására,
2./ a pályázatban 200.000.000 Ft támogatási igényt terjeszt elő, melyhez a szükséges 10.526.316 Ft önerőt a 2019. évi költségvetésében biztosítja,
3./ felkéri és felhatalmazza a polgármestert a szükséges intézkedések megtételére.  
Határidő: 2018. szeptember 24.


Felelős: polgármester

Sülysáp, 2018. augusztus 16.

Horinka László s.k.

